## Odluka o dodjeli koncesije za crpljenje termalne vode društvu Gotalka d.o.o., Budinšćina

### NN 41/2000 (18.4.2000.), Odluka o dodjeli koncesije za crpljenje termalne vode društvu Gotalka d.o.o., Budinšćina

# VLADA REPUBLIKE HRVATSKE

**964**

Na temelju članka 145. stavka 2. točke 2. Zakona
o vodama (»Narodne novine«, broj 107/95), Vlada Republike
Hrvatske je na sjednici održanoj 13. travnja 2000. godine,
donijela

## ODLUKU

### O DODJELI KONCESIJE ZA CRPLJENJE TERMALNE VODE DRUŠTVU GOTALKA d.o.o., BUDINŠĆINA

I.

Na temelju provedenog javnog natječaja sukladno članku
144. stavku 1. Zakona o vodama (»Narodne novine«, broj
107/95) u vezi sa člancima 17. do 34. Uredbe o uvjetima
i postupku za dodjelu koncesije na vodama i javnom vodnom dobru
(»Narodne novine«, br. 99/96 i 11/98), prihvaća
se ponuda društva Gotalka d.o.o., punionica prirodne izvorske
vode, Budinšćina, Gotalovec b.b., M. B. 1439049, za
crpljenje termalne vode radi prodaje na tržištu.

II.

Sukladno točki I. ove Odluke društvu Gotalka d.o.o.,
Budinšćina (u daljnjem tekstu: korisnik koncesije)
dodjeljuje se koncesija za crpljenje termalne vode na lokaciji
Gotalovec k. č. br. 799 k. o. Gotalovec, kapaciteta 9,8
l/s, na temelju koje stječe pravo crpljenja termalne vode
u količini od 9,8 l/s, odnosno u ukupnoj godišnjoj
količini od 25.000 m³/godišnje.

Koncesija iz prethodnog stavka dodjeljuje se na razdoblje od dvadeset
(20) godina, računajući od dana sklapanja ugovora
o koncesiji.

III.

Za crpljenje termalnih voda iz točke II. ove Odluke, korisnik
koncesije obvezuje se na uredno plaćanje naknade za koncesiju.

Naknada za koncesiju koju je obveznik dužan plaćati
sastoji se od jednokratne naknade za koncesiju i godišnje
naknade za koncesiju.

Jednokratna naknada za koncesiju iznosi 187.500,00 kuna.

IV.

Jednokratnu naknadu za koncesiju korisnik koncesije dužan
je uplatiti najkasnije do dana potpisivanja ugovora o koncesiji
u korist državnog proračuna, žiroračun
broj: 30102-630-16 s pozivom na broj odobrenja 21 (pretpolje)
5533-1439049 (polje) i dokaz o uplati predočiti davatelju
koncesije pri potpisu ugovora o koncesiji.

Dinamika plaćanja godišnje naknade za koncesiju odredit
će se ugovorom o koncesiji.

V.

Na temelju ove Odluke, sukladno članku 146. stavku 3. Zakona
o vodama, Državna uprava za vode sklopit će s korisnikom
koncesije ugovor o koncesiji kojim će se bliže urediti
koncesijski odnos.

Koncesijski odnos prestat će ispunjenjem bilo koje od pretpostavaka
iz članka 149. Zakona o vodama.

Državna uprava za vode dužna je raskinuti ugovor o koncesiji
prije isteka vremena na koje je dodijeljena ukoliko korisnik koncesije
prestane kontinuirano obavljati djelatnost za koju je koncesija
dodijeljena, po isteku roka od šest mjeseci od dana kada
je utvrđen prestanak obavljanja djelatnosti.

Ako korisnik koncesije, u roku od 30 dana od dana primitka ove
Odluke, ne potpiše ugovor o koncesiji, gubi sva prava određena
ovom Odlukom.

VI.

Ova Odluka stupa na snagu danom donošenja i objavit će
se u »Narodnim novinama«.

Klasa: 325-01/00-01/05
Urbroj: 5030116-00-1
Zagreb, 13. travnja 2000.

Potpredsjednik,
zamjenik predsjednika
**dr. sc. Goran Granić,** v. r.

Odluka, NN 41/2000-964